Per Clausen (EL), 2013-04-09:
For det første synes vi jo, at det er vigtigt, at det her lovforslag er en del af gennemførelsen af den energiaftale, som jo er et vigtigt led i at sikre, at Danmark kan leve op til sine forpligtelser i forhold til CO2-reduktion i 2020.
Det er en energiaftale, som er et led i, at regeringspartierne og Enhedslisten kan leve op til de løfter, vi gav på det her område inden valget.
Det glemmes undertiden, at der faktisk findes områder, hvor regeringen lever op til sine valgløfter, og det sker som oftest på de områder, hvor man så er i stand til at lave aftaler, hvor Enhedslisten indgår.
Det er helt usædvanligt, at Venstre og Dansk Folkeparti og De Konservative også indgår, når valgløfterne skal indfries, men det er kun godt, at der er flere med.
Det skal man ikke sige noget som helst grimt om.
Det er bare for at understrege, at den her energiaftale altså er et vigtigt led i omstillingen af Danmark til vedvarende energi, til at reducere energiforbruget, og det synes jeg at man skal holde fast i.
Det er den første grund til, at det her er et rigtig godt lovforslag.
Den anden grund til, at det er et rigtig godt lovforslag, er, at vi her ser, hvordan man på en fornuftig og klog måde giver støtte til erhvervslivet.
I stedet for det, som regeringen nu har spillet ud med i sin vækstplan, hvor man bruger ikke 3,75 mia. kr. over en årrække, men 4 mia. kr. på et år på en formentlig fuldstændig udsigtsløs skattelettelse i forhold til selskabsskatten, og hvor man har planer om at fjerne afgifter på forurening, så er det her et udtryk for, hvordan man bevidst går ind og støtter en omstilling af det danske erhvervsliv, sådan at det bliver mindre afhængigt af fossile brændstoffer, ved at man fokuserer mere på anvendelse af vedvarende energi og fokuserer mere på energibesparelser.
Den omlægning er en afgørende forudsætning for, at dansk erhvervsliv i fremtiden kan være konkurrencedygtigt og samtidig være med til at sikre en fremtid, hvor danskerne bliver mindre afhængige af dyrebare naturressourcer og på den anden side også forurener mindre til mindre skade for fremtidige generationer.
Så det her forslag er sådan set udtryk for en erhvervspolitik og en erhvervsstøtte, som er helt i Enhedslistens ånd.
Lad det bare være sagt, så ingen er i tvivl om det.
Så er der selvfølgelig enkelte elementer i lovforslaget, som man godt kan være lidt kritisk over for.
Jeg deler faktisk Dansk Folkepartis ordførers bemærkninger om, at der jo er nogle udestående problemer i den meget ensidige fokusering på anvendelsen af biomasse, der ligger i hele energiaftalen.
Man kan sige, at det selvfølgelig er en trøst i den sammenhæng, at vi får lavet en evaluering af, hvordan vi sikrer en anvendelse af biomasse, som både er miljømæssigt og klimamæssigt og økonomisk bæredygtig.
I den sammenhæng vil nogle af de kommentarer, som kom fra Dansk Folkeparti, jo uden tvivl indgå sammen med andre elementer.
Det er min klare opfattelse og Enhedslistens klare opfattelse, at der er nogle store problemer med bæredygtigheden i forhold til biomasse, og at det i hvert fald er åbenlyst forkert at anse biomasse for at være et CO2-neutralt brændsel.
Det kan godt være, at man kan regne det sådan ud, at hvis forringelserne i CO2-udledningen placeres et andet sted i verden og forbedringen bliver placeret i Danmark, bliver det sådan set globalt set en rigtig beskrivelse af det, men i hvert fald er beskrivelsen af konsekvenserne her i Danmark ikke tilfredsstillende.
Så det er jo klart, at det er en af de ting, vi skal have gjort noget ved, og som jeg håber på at vi kan følge op på, når den analyse kommer, på en sådan måde, at der måske kommer endnu mere gang i nogle af de energikilder, jeg vil kalde reelt vedvarende energikilder.
Og jeg er da også helt enig med Dansk Folkepartis ordfører i, at spørgsmålet om transport af de råvarer, man bruger, selvfølgelig også skal indgå i et totalregnskab over, hvad den klimamæssige konsekvens af det her er.
Så har jeg en enkelt lille bekymring, og den er jeg sikker på at vi sagtens kan få afklaret i det videre arbejde også med at udmønte og implementere den her lov: Det er spørgsmålet om, hvorvidt vi får lavet støtteordningen på en sådan måde, at også små og mellemstore virksomheder får mulighed for at nyde godt af den.
Det skal man jo være særlig opmærksom på, tror jeg, når man laver støtteordninger, nemlig at man udmønter dem og udformer dem på en sådan måde, at også mindre virksomheder får mulighed for at spille en rolle.
Det er jo ikke mindst vigtigt, fordi vi selvfølgelig ikke bare har nogle store ressourcekrævende industrier i Danmark, men vi har jo også rigtig, rigtig mange små virksomheder, som det er vigtigt at få med på det her område.
Men hovedpointen fra Enhedslistens side er, at det her er en rigtig, rigtig fornuftig måde at føre erhvervspolitik på, og det er et led i gennemførelsen af en rigtig klog og fornuftig klima- og energipolitik.